สวัสดีค่ะ คือตอนนี้หนูมีอาการอะไรก็ไม่รู้หนูจะชอบเก็บเรื่องทุกอย่างมาคิดแล้วก็ร้องไห้คนเดียวหนูรู้สึกว่ามันเหนื่อยมันท้อแล้วมันเบื่อทุกสิ่งทุกอย่างแล้วเหมือนว่าตัวเองกำลังโดนกดดันอยู่หนูอยากรู้ว่าสาเหตุเกิดจากอะไร
สวัสดีค่ะ อาการคิดมาก ร้องไห้ เบื่อทุกอย่าง อาจเกิดจาก1. โรคเครียด ทำให้รู้สึกมีความทุกข์ ไม่ร่าเริงแจ่มใส ไม่มีความสุข เบื่อหน่าย อารมณ์แปรปรวน ไม่มีสมาธิ และมักทำให้มีอาการต่างๆ ทางร่างกายด้วย เช่น ใจสั่น เหงื่อออกที่ฝ่ามือ มือเท้าเย็น เวียนศีรษะ ปวดศีรษะ หายใจไม่สุด เจ็บหน้าอก นอนไม่หลับ ปวดหลัง ปวดเมื่อยตัว ปวดท้อง อ่อนเพลีย เป็นต้น ทั้งนี้ เมื่อมีโรคเครียด ก็อาจทำให้เกิดภาวะซึมเศร้าตามมาได้2. โรคซึมเศร้า ซึ่งเป็นโรคที่ประกอบด้วยการเปลี่ยนแปลงต่างๆ ดังนี้- อารมณ์เศร้าสร้อย หดหู่ ไม่แจ่มใส เบื่อหน่าย สะเทือนใจง่าย ร้องไห้บ่อย รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น- ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง หมดหวัง ท้อแท้ รู้สึกตนเองไร้ค่า รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้- สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ- อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น- การเรียนหรือการงานแย่ลงในเบื้องต้น แนะนำควรเล่าอาการให้คนในครอบครัวหรือคนใกล้ชิดฟัง อย่างน้อยก็เพื่อได้รับรู้ถึงความผิดปกติที่เราเป็นอยู่ และควรหาเวลาไปจิตแพทย์เพื่อประเมินอาการที่เป็นอยู่ และจะได้รับการรักษา ซึ่งไม่ว่าจะเป็นโรคเครียด หรือโรคซึมเศร้า การรักษาก็มีทั้งการใช้ยา และการรักษาทางจิตบำบัด พฤติกรรมบำบัดค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้นเรื่อยๆ เพราะอาจเป็นอันตรายต่อตนเองได้ หากมีความคิดอยากทำร้ายตนเองขึ้นมา ทั้งนี้ เมื่อรักษา อารมณ์ความรู้สึกต่างๆ ก็ย่อมจะดีขึ้นได้ ไม่ต่างกับการรักษาโรคทางกายอื่นๆ ค่ะ เป็นกำลังใจให้นะคะ